**Cu zvonuri vestind primăvara**

*Gabriel Cristea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Hipnoticii zori în purpură-mbracă

altarul din curgerea lunii;

La schitul uitat se zbate o toacă

smulgând din visare gorunii.

Explozii de muguri se-aud prin livezi,

țâșnește lăptoasa lumină;

Din măguri se rup mișcătoare cirezi;

Mesteceni pioși se înclină.

Alaiuri de melci se preling pluvial

pe degete lungi de răchită;

Răsuflet de vânt se răscoală floral;

Și stoluri se cern ca prin sită.

Răstimpuri străvechi, de soare-răsare,

cu zvonuri vestind primăvara,

tăcutul nisip își curg prin izvoare;

Și-n piatra ce macină moara...